*Likumprojekts*

**Grozījumi likumā „Par nekustamā īpašuma ierakstīšanu zemesgrāmatās**”

Izdarīt likumā „Par nekustamā īpašuma ierakstīšanu zemesgrāmatās” (Latvijas Republikas Saeimas un Ministru Kabineta Ziņotājs, 1997, 5.nr.; 1999, 14.nr.; 2001, 1.nr.; 2008, 3.nr.) šādus grozījumus:

1. Papildināt likumu ar 45.1 pantu šādā redakcijā:

 „**45.1 pants.** Zemesgrāmatā dzīvokļa īpašumus ieraksta uz dzīvojamās mājas īpašnieka vārda, ja dzīvojamā māja uz likuma pamata sadalāma dzīvokļa īpašumos atbilstoši normatīvajiem aktiem, kas nosaka dzīvokļa īpašuma statusu.

 Dzīvokļa īpašumus ieraksta, pamatojoties uz dzīvojamās mājas īpašnieka iesniegumu un Nekustamā īpašuma valsts kadastra informācijas sistēmas paziņojumu, kas apliecina dzīvojamās mājas sadalīšanu dzīvokļa īpašumos. Dzīvojamās mājas īpašnieka iesniegumu, tam pievienojamo dokumentu nosūtīšanas kārtību nosaka tieslietu ministrs.”.

2. Papildināt likuma VII nodaļu ar 47.1 pantu šādā redakcijā:

„**47.1 pants.** Ja kopīpašumā esoša triju vai vairāku dzīvokļu māja ar noteiktu kopīpašuma dalītas lietošanas kārtību sadalāma atbilstoši normatīvajos aktos, kas nosaka dzīvokļa īpašuma statusu, noteikto kārtību, īpašuma tiesības uz dzīvokļiem nostiprināmas, ievērojot šādu kārtību:

1) zemesgrāmatu nodaļa nākamajā darba dienā pēc nostiprinājuma lūguma par kopīpašumā esošas dzīvojamās mājas sadalīšanu dzīvokļa īpašumos saņemšanas pieprasa attiecīgajai Valsts zemes dienesta teritoriālajai struktūrvienībai atzinumu par kopīpašnieku vienošanās noteikto veidojamo dzīvokļa īpašumu un to sastāvā ietilpstošo domājamo daļu sadalījuma atbilstību Nekustamā īpašuma valsts kadastra informācijas sistēmā reģistrētiem datiem un normatīvajos aktos, kas nosaka dzīvokļa īpašuma statusu, noteikto nosacījumu atbilstību Nekustamā īpašuma valsts kadastra informācijas sistēmā reģistrētiem datiem. Valsts zemes dienesta teritoriālā struktūrvienība atzinumu sniedz ne vēlāk kā piektajā darba dienā pēc pieprasījuma saņemšanas;

2) pēc pozitīva Valsts zemes dienesta teritoriālās struktūrvienības atzinuma saņemšanas, ja netiek konstatēti citi šķēršļi nostiprinājumam, zemesgrāmatu nodaļa nosūta Valsts zemes dienesta teritoriālajai struktūrvienībai paziņojumu par iespēju veikt dzīvojamās mājas sadalīšanu dzīvokļa īpašumos;

3) pēc Valsts zemes dienesta teritoriālās struktūrvienības apliecinājuma par dzīvojamās mājas sadalīšanu dzīvokļa īpašumos saņemšanas zemesgrāmatu nodaļas tiesnesis izskata nostiprinājuma lūgumu, ievērojot šajā likumā noteikto, ciktāl normatīvajos aktos, kas nosaka dzīvokļa īpašuma statusu, nav noteikts citādi. Valsts zemes dienesta teritoriālā struktūrvienība apliecinājumu par dzīvojamās mājas sadalīšanu dzīvokļa īpašumos zemesgrāmatu nodaļai nosūta ne vēlāk kā trešajā darba dienā no paziņojuma saņemšanas.”.

Tieslietu ministre B. Broka

Iesniedzējs:

Tieslietu ministre B. Broka

13.02.2014. 14:12

341

Miļevska

67036813, Kristine.Milevska@tm.gov.lv